Diari Oficial de la Generalitat Valenciana


Sumari del DOGV 4408, del 30-12-2002 (2002/14585)

ORDE de 19 de desembre de 2002 de la Conselleria de Benestar Social, per la qual es convoquen els X Premis Projectes Fi de Carrera en Matèria d'Accessibilitat al Medi Físic.
-----------------------------------------------------------------------------------------------------------------------------------------------------------------------------

### Dades del document

Número de DOGV
:   4408

Data del DOGV
:   30-12-2002

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2002/14514


Data del document
:   19-12-2002

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * premi cultural
    * universitat
    * distinció honorífica
    * mitjans per a discapacitats

ORDE de 19 de desembre de 2002 de la Conselleria de Benestar Social, per la qual es convoquen els X Premis Projectes Fi de Carrera en Matèria d'Accessibilitat al Medi Físic. [2002/14632]
  
Dins de la línia d'actuació que, en matèria d'accessibilitat al medi físic, s'està desenrotllant des de la Conselleria de Benestar Social, amb la finalitat que el nostre hàbitat siga adequat per a totes les persones, incloent-hi aquelles que es veuen afectades en la seua mobilitat i/o comunicació, des de fa deu anys s'inclou la convocatòria dels Premis Projectes Fi de Carrera en Matèria d'Accessibilitat destinats a potenciar la realització d'estudis sobre esta matèria, efectuats per futurs professionals i els mateixos departaments de les universitats de la Comunitat Valenciana que impartixen carreres de tipus tècnic. Així mateix, es pretén crear actituds favorables entre els futurs i actuals professionals que es materialitzen en projectes accessibles, construint ciutats aptes per a tots els seus habitants amb independència de les seues possibles limitacions en la mobilitat i comunicació.
  
Coincidint el desé aniversari dels premis amb la Decisió del Consell de la Unió Europea de 3 de desembre de 2001, pel qual es considera l'Any 2003 «Any Europeu de les Persones amb Discapacitat, esta Conselleria ha decidit incrementar la dotació econòmica dels premis, i crear una nova secció, dedicada a treballs monogràfics l'objecte de la qual siga l'accessibilitat en parcs i jardins, incloent-hi tant l'àmbit de de l'urbanisme, el d'edificació, flora i mobiliari específic sobre jocs infantils accessibles.
  
Finalment assenyalar que esta convocatòria és un pas més en la decidida carrera per a eliminar tots els obstacles que, encara hui, troben les persones amb mobilitat reduïda en la seua vida quotidiana, i aconseguir que en el futur les nostres ciutats, parcs, platges, medi urbà, es convertisquen en un entorn en què tots, sense diferències, puguen valdre's amb autonomia.
  
Per això, i en virtut de les facultats atribuïdes pel Decret 138/2000, de 12 de setembre del Govern Valencià, pel qual es va aprovar el Reglament Orgànic i Funcional de la Conselleria de Benestar Social, modificat pel Decret 212/2001, de 18 de desembre, del Govern Valencià.
  
ORDENE
  
Article 1. Objecte i participants.
  
Es convoquen els X Premis Projectes Fi de Carrera en Matèria d'Accessibilitat al Medi Físic.
  
Els premis tenen com a objecte reconéixer els projectes fi de carrera realitzats per alumnes de la Universitat Politècnica de València, Escola Politècnica Superior d'Alacant, l'Escola Superior de Tecnologia i Ciències Experimentals de la Universitat Jaume I de Castelló i l'Escola Tècnica de Disseny Industrial Cardenal Herrera-Ceu, el contingut dels quals aborde el tema de l'accessibilitat al medi físic i signifique una millora en la qualitat de vida dels ciutadans i de les ciutadanes, així com la tasca dels els professors-tutors dels projectes i de les diferents escoles en què estan matriculats els alumnes.
  
Article 2. Seccions i quantia dels premis.
  
S'establixen quatre premis de 6.000 euros, que s'adjudicaran en quatre seccions diferents:
  
1. Treballs d'accessibilitat: treballs l'objectiu principal del qual és la mateixa accessibilitat, tant com a estudis teòrics i d'investigació, com d'estudis pràctics. En les àrees d'urbanisme, arquitectura i enginyeria.
  
2. Treballs genèrics: treballs que, independentment de l'objectiu plantejat pels departaments o professors corresponents, resolguen, de la forma més adequada, l'accessibilitat com un paràmetre o requisit més dins del projecte global. En les àrees d'urbanisme, arquitectura i enginyeria.
  
3. Ajudes ècniques: estudis sobre ajudes tècniques complementàries a l'urbanisme, edificació, transport i de la comunicació, així com d'aquelles que faciliten l'ús i gaudi de platges, especialment de l'aigua.
  
4. Treballs monogràfics: treballs l'objecte del qual siga l'accessibilitat en parcs i jardins. Estos treballs es poden desenrotllar en els aspectes inclosos en els punts anteriors (accessibilitat, genèrics, ajudes tècniques) incloent-hi tant l'àmbit de l'urbanisme, el d'edificació, flora i mobiliari específic (jocs infantils accessibles).
  
L'import dels premis es distribuirà entre l'autor del projecte fi de carrera, al qual li correspondran 3.000 euros, el professor-tutor del projecte a qui correspondran 1.500 euros i l'escola universitària en la qual estiga matriculat l'autor del projecte, corresponent-li a esta última la quantitat de 1.500 euros.
  
En cas de quedar desert el premi en algun dels tres apartats, podrà atorgar-se dins d'una altra secció, si el jurat estima que hi ha treballs que el mereixen.
  
Article 3. Presentació de treballs i documentació.
  
3.1.Els treballs hauran de presentar-se personalment o per correu certificat en la Direcció General d'Integració Social de Discapacitats, sítia en el carrer Colom núm. 80, codi postal 46270, València, indicant en el sobre «Premis Projectes Fi de Carrera 2003?, sense perjuí del que disposa l'article 38.4 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.
  
3.2. Les persones interessades presentaran:
  
a) Un escrit en el qual es manifestarà la seua voluntat de presentar-se al concurs i on constaran les següents dades relatives a (vore annex I):
  
1. Treball: títol i secció a què es presenta.
  
2. Autor/autora: nom i cognoms, domicili, telèfon i DNI
  
3 Tutor/tutora: nom i cognoms, domicili, DNI, departament i escola.
  
b) Còpia del projecte final de carrera que incloga tot el material gràfic de què forme part. El projecte ha d'anar acompanyat d'una memòria que haurà d'especificar les solucions d'accessibilitat del projecte, escrites i gràfiques, de forma separada, en la qual es detallen els aspectes del treball i les solucions pràctiques que proposa i que, segons el parer de la persona concursant, puguen ser, posteriorment, valorades pel jurat des del punt de vista de l'accessibilitat. L'extensió de la citada memòria no superarà els quatre folis.
  
c) Certificat en què conste la data en què ha sigut aprovat el projecte en la universitat corresponent. La participació en la present convocatòria exigix que el projecte fi de carrera haja sigut aprovat per la universitat corresponent en el període comprés entre l'1 d'octubre del 2002 i el 30 de setembre del 2003.
  
3.3. Els treballs poden presentar-se en castellà o en valencià.
  
Article 4. Termini de presentació.
  
El termini de presentació dels treballs començarà l'endemà de la publicació de la convocatòria en el Diari Oficial de la Generalitat Valenciana i finalitzarà el 15 d'octubre del 2003.
  
Article 5. Composició del jurat.
  
La composició del Jurat és la següent:
  
- President: el director general d'Integració Social de Discapacitats o personal en qui delegue.
  
- Vicepresident: el vicerector d'Investigació, Desenrotllament i Innovació de la Universitat Politècnica de València.
  
- Vocals:
  
\* El cap del Servei de l'Oficina Tècnica de Projectes i Obres de la Conselleria de Benestar Social.
  
\* Un professor o una professora de la Universitat Politècnica de València per cada una de les quatre seccions establides en l'article 2, designats pel Rector de la Universitat.
  
\* Un professor o una professora de l'Escola Politècnica Superior de la Universitat d'Alacant, designat pel director de l'Escola.
  
\* Un professional expert en matèria d'accessibilitat designat pel director general d'Integració Social de Discapacitats.
  
\* Un representant del Col·legi Oficial d'Arquitectes de la Comunitat Valenciana.
  
\* Un representant del Consell de Col·legis Oficials d'Aparelladors i Arquitectes Tècnics de la Comunitat Valenciana.
  
\* Un tècnic/a de la Direcció General d'Integració Social de Discapacitats, que actuarà com a secretari/a.
  
El jurat podrà declarar deserts els premis.
  
Article 6. resolució.
  
Es delega en el director general d'Integració Social de Discapacitats la resolució d'esta convocatòria, la qual es dictarà sobre la base del veredicte vinculant del jurat i esgotarà la via administrativa.
  
El termini màxim per a dictar resolució serà d'un mes comptador des de la data de finalització del termini de presentació de treballs, fixat en la present orde, sempre que s'haja dictat la resolució del conseller de Benestar Social, per la qual es done publicitat a la línia pressupostària que finançarà els premis convocats en la present Orde. En cas contrari, el termini màxim per a dictar resolució serà d'un mes comptador a partir de la data en què es dicte la resolució del conseller de Benestar Social donant publicitat a la mencionada línia pressupostària.
  
Article 7. publicació i retirada dels treballs.
  
La resolució de la convocatòria serà publicada en periòdics de difusió autonòmica, així com en la seu de la Direcció General d'Integració Social de Discapacitats, en el Rectorat de la Universitat Politècnica de València, i en l'Escola Politècnica d'Alacant.
  
La Direcció General d'Integració Social de Discapacitats, en virtut d'autorització expressa de l'autor o de l'autora, es reserva el dret de publicar, totalment o parcialment, el contingut dels treballs premiats. L'autorització expressa s'efectuarà per escrit, comprensiva de l'abast de la cessió, segons les obligacions dels concursants premiats a què es fa referència en l'article 8.4 d'esta convocatòria.
  
Els treballs que no resulten premiats podran ser retirats en el termini de tres mesos, després de publicada la resolució de la convocatòria. Els treballs que no es retiren en eixe termini quedaran en poder de la Direcció General d'Integració Social de Discapacitats, que podrà destruir-los o publicar-los, difondre'ls o reproduir-los totalment o parcialment.
  
Article 8. Obligacions de les persones premiades.
  
1. Acceptar la totalitat de les bases de la convocatòria.
  
2. Assumir les actuacions de control financer que corresponguen a la Intervenció General amb relació al premi concedit.
  
3. Comunicar a la Direcció General d'Integració Social de Discapacitats l'obtenció d'ajudes per la mateixa finalitat, procedents de l'administració pública o ens públics o privats.
  
4. Cedir a la Direcció General d'Integració Social de Discapacitats el treball, en el cas que resulte premiat, autoritzant la citada Direcció General, per un període de 6 mesos i en qualsevol àmbit territorial, per a l'exercici dels drets de reproducció, distribució, comunicació pública i transformació dels projectes premiats.
  
Article 9. Pagament i justificació.
  
El pagament de la totalitat de l'import es realitzarà una vegada dictada pel director general d'Integració Social de Discapacitats la resolució d'adjudicació dels premis i en la mesura que esta resolució suposa la conformitat a la justificació de les quantitats atorgades.
  
DISPOSICIÓ ADDICIONAL
  
Els premis objecte d'esta convocatòria queden condicionats a l'existència de crèdit adequat i suficient en els pressupostos de la Generalitat Valenciana per a l'exercici 2003. A este efecte es publicarà la resolució del conseller de Benestar Social en el Diari Oficial de la Generalitat Valenciana, per mitjà de la qual es faran públiques les línies pressupostàries que sufragaran estos premis.
  
DISPOSICIÓ FINAL
  
Primera
  
Contra les bases d'esta convocatòria podrà interposar-se, potestativament, recurs de reposició davant del mateix òrgan que l'ha dictat, en el termini d'un mes comptador des de l'endemà de la seua publicació o bé, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la seua publicació. Tot això de conformitat amb el que establixen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú i els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que puga exercitar-se qualsevol altre que s'estime procedent.
  
Segona
  
La present orde entrarà en vigor el dia següent a la seua publicació en el Diari Oficial de la Generalitat Valenciana. No obstant això, no es dictarà resolució de concessió de premis, a l'empara d'ella, mentres no hi haja crèdit adequat i suficient en l'exercici 2003.
  
València 19 de desembre de 2002
  
El conseller de Benestar Social
  
RAFAEL BLASCO CASTANY